祖記以「醜陋方式」贏波 前鋒恥辱紀錄
2024年04月08日 13:00
東網電視
更多新聞短片
祖雲達斯(左)今仗只有25%控球率。(Getty Images)
周一(8日)凌晨意甲,祖雲達斯靠中堅加迪入波,主場以1比0小勝費倫天拿,總算結束連續4場聯賽不勝頹勢。不過,祖記今仗踢法保守,只有25%控球率,被批評以「醜陋方式」贏波,前鋒摩斯堅恩連續20次聯賽上陣冇波入,成為意甲實行3分制以來,最長聯賽入球荒嘅祖雲達斯前鋒。
祖雲達斯之前4場聯賽只有2和2負,今仗上半場表現尚且進取,並有3次入波因為越位被判無效。全場唯一入球21分鐘出現,祖記中堅基爾臣比爾馬迎頂角球,中柱彈出,加迪近門補射入網,呢位25歲意大利國腳今季意甲已有4球進帳,仲多過隊友前鋒米利克。
不過,換邊之後,祖雲達斯教練阿里基採取保守戰術,導致全場只有25%控球率,僅7次射門2次中目標,反觀客隊費倫天拿有13次射門。雖然祖記力保勝果至完場,但普遍球迷都唔滿意球隊表現,要求解僱阿里基嘅聲音愈來愈大。
值得一提,85分鐘阿里基用摩斯堅恩入替杜辛華荷域,呢位24歲意大利國腳缺乏時間表現,再次食白果,創下恥辱紀錄,連續20次聯賽上陣冇波入,超越薩拉耶達,成為1994/95年球季意甲實行3分制以來,最長聯賽入球荒嘅祖記前鋒。